นายกรัฐมนตรี กำชับ แม้ ศบค. ผ่อนคลายมาตรการ แต่ทุกฝ่ายยังต้องปฏิบัติตามมาตรการป้องกันโควิด-19 อย่างเคร่งครัด
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ขอบคุณทุกภาคส่วน ทั้งภาครัฐ ภาคเอกชนและภาคประชาชน ที่ร่วมมือกันปฏิบัติตามมาตรการป้องกันการแพร่ระบาดของโควิด-19 ที่กระทรวงสาธารณสุขกำหนดอย่างเคร่งครัด เป็นผลให้ประเทศไทยมีจำนวนผู้ติดเชื้อและผู้เสียชีวิตลดลง ทำให้รัฐบาลสามารถพิจารณาผ่อนคลายมาตรการต่างๆ ได้อย่างต่อเนื่อง ทั้งการเปิดเรียนออนไซต์ ให้นักเรียนได้กลับมาเรียนได้อย่างปกติ ล่าสุด ศบค. ได้ผ่อนคลายมาตรการ ให้เปิดสถานบันเทิง ผับ บาร์ ในพื้นที่สีฟ้าและพื้นที่สีเขียว ตั้งแต่วันที่ 1 มิถุนายน 2565 ภายใต้มาตรการด้านสาธารณสุข โดยนายกรัฐมนตรี ได้กำชับ ผู้ประกอบการผับ บาร์ ให้จัดเตรียมสถานที่ให้สะอาด พร้อมให้บริการอย่างปลอด ทั้งนี้แม้จะมีการผ่อนคลายมาตรการต่างๆ แล้ว แต่ก็ขอให้ทุกคนยังคงปฏิบัติตามมาตรการสาธารณสุขอย่างเคร่งครัดต่อไปสำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 5,377 ราย จำแนกเป็น ผู้ติดเชื้อในประเทศ 5,375 ราย และผู้ป่วยมาจากต่างประเทศ 2 ราย ผู้เสียชีวิตเพิ่มขึ้น 37 ราย ผู้ที่กำลังรักษาตัว 58,475 ราย และมียอดผู้ที่หายป่วยกลับบ้านแล้ว 5,775 ราย ทำให้มียอดผู้ป่วย ยืนยันสะสมตั้งแต่ 1 มกราคม 2565 จำนวน 2,183,320 ราย จำนวนผู้ที่หายป่วยสะสมจำนวน 2,150,071 ราย